Santiago het 6 Millione Einwohner und isch ufere grosse Flachi verteilt und trotzdem het mer s Zentrum und d Sehenswuerdigkeite schnell gseh! Mir hend 3 Taeg Ziet gha und hends sehr gmuetlich choene neh mit Besichtige:-)    Im Zentrum isch dae Plaza de Armas es schoens Plaetzli mit Baeum, d Luet sind am entspanne und ganz vieli sind am Schach spiele. I alli Richtige vom dae Plaza fuehret Fuessgaengerstrasse weg, die einte nur mit Laede fuer Wolle, die andere nur mit Schueh usw. :-)  Im Mercado Central hend mir ime chline Beizli en feine Fisch gesse, d Paila Marina  (Meeresfruechteeintopf) isch eher achli gwoehnigsbeduerftig gsi... Dae Mercado isch urspruenglich en Fischmarkt gsi, mittlerwiele isch fast die ganze Halle mit vielne chline Beizli (cocineras) gfuellt. Es isch spannend gsi, d Luet und dae Betrieb da z beobachte!      Am 2. Tag hetet mir woelle uf  dae Cerro San Cristobal, aber dae Himmel isch wie au am Tag zuvor bedeckt gsi und so haend mir d Bustickets fuer d Wiiterfahrt organisiert und sind achli durs Shoppingcenter gschlenderet. Fuer 6 Fr. het sich dae Roli au na d Haar schniede la bim Coiffeur:-)  Am Abig hend mir ues is Usgangsviertel Bella Vista begeh, sind fein go esse, es paar Cocktails go trinke und anschluessend na go tanze! Das Viertel het vieli schoeni Restaurant, viel farbigi Hueser und viel Lebe!    Am letschte Tag sind  mir daenn mit em Funicular uf dae Cerro San Cristobal, obwohl dae Himmel immer na sehr bewoelkt gsi isch! Trotzdem het mer guet gseh, dass die Stadt ufe riesigi Flaechi verteilt isch! Es het eher wenig hohi Gebaeude, well da immer wieder mal d Erde bebbt und fruehner au Gebaude iegstuerzt sind! Weg em Dunst haet mer leider kei Usblick gah uf di naeche Andegipfel, wo ueber 6000m ufraged.  Durs farbige Bella Vista, wo grad am Fuess vom Huegel liegt, sind mir zrugg und daenn uf dae Nachtbus 12 Stund  Richtig Norde.